

**22218 Javna ustanova Nacionalni park Plitvička jezera**

**OBRAZLOŽENJE POSEBNOG DIJELA FINANCIJSKOG PLANA**

**ZA 2025. I PROJEKCIJE ZA 2026. I 2027. GODINU**

#### A779047 ADMINISTRACIJA I UPRAVLJANJE (IZ EVIDENCIJKIH PRIHODA)

|  |  |  |  |  |  |
| --- | --- | --- | --- | --- | --- |
| NAZIV AKTIVNOSTI  | IZVRŠENJE2023. | TEKUĆI PLAN2024. | PLAN ZA 2025. | PROJEKCIJA ZA 2026. | PROJEKCIJA ZA 2027. |
| A779047 - ADMINISTRACIJA I UPRAVLJANJE (IZ EVIDENCIJSKIH PRIHODA) | 41.250.353,47 | 64.818.080,00 | 110.989.000,00 | 82.394.564,00 | 70.874.583,00 |

Zakonske i druge pravne osnove:

Članak 132. i 134. Zakona o zaštiti prirode (»Narodne novine«, br. 80/13., 15/18., 14/19., 127/19. i 155/23.), članak 36. Zakona o ustanovama (»Narodne novine«, br. 76/93., 29/97., 47/99., 35/08., 127/19. i 151/22.), članak 9., 10. i 14. Statuta Javne ustanove Nacionalni park Plitvička jezera (Klasa: 003-03/23-06/12, Urbroj: 2125/84-01/4-23-6 od 20. listopada 2023. godine), članak 22. Zakona o potpomognutim područjima (»Narodne novine«, br. 118/18.), Odluka Vlade Republike Hrvatske o naknadi jedinicama lokalne samouprave na potpomognutim područjima koju plaćaju javne ustanove vezano za upravljanje zaštićenim područjima ("Narodne novine", br. 43/21.), članak 5. Pravilnika o mjerilima i načinu korištenja nenamjenskih donacija i vlastitih prihoda javnih ustanova koje upravljaju nacionalnim parkovima i parkovima prirode (»Narodne novine«, br. 111/22.).

Opis aktivnosti:

U okviru aktivnosti planiraju se sredstva za upravljanje i administraciju radi provedbe aktivnosti predviđenih Planom upravljanja u razdoblju od 2025. do 2027. godine. Kroz ovu aktivnost osiguravaju se sredstva za plaće djelatnika, materijalne rashode, rashode za pomoći koje se na temelju propisa prenose drugom proračunskom korisniku u nadležnosti istog proračuna i ostale rashode te rashode za nabavu nefinancijske imovine. Sredstva za provođenje aktivnosti osiguravaju se kroz vlastite i namjenske prihode, a koji se mjesečno evidentiraju u sustavu državne riznice sukladno Uputi Ministarstva financija o načinu praćenja, ostvarivanja i trošenja vlastitih i namjenskih prihoda i primitaka javnih ustanova nacionalnih parkova i parkova prirode.

Od ukupnog iznosa planiranih sredstava za nabavu nefinancijske imovine za 2025. godinu 47,5% se odnosi na rekonstrukciju i opremanje hotela i ugostiteljskih objekata za koje su postupci javne nabave u tijeku i koje je nužno rekonstruirati jer u postojećem obliku ne udovoljavaju suvremenim turističkim i ugostiteljskim standardima. Za tu namjenu u 2026. godini predviđeno je 62,7% rashoda za nabavu nefinancijske imovine, a za 2027. godinu 38,3%. Za radove na rekonstrukciji i opremanju poslovne zone Prijeboj u koju bi se izmjestio značajan dio gospodarskih aktivnosti koji se trenutno obavljaju unutar Parka predviđeno je 13,3% planiranih rashoda za nabavu nefinancijske imovine za 2025. godinu, a 11,1% sredstava planirano je za dovršetak gradnje modernog, visokotehnološki opremljenog edukativnog Prezentacijskog centra Nacionalnog parka. U 2025. godini predviđeno je 8,5% planiranih rashoda za nabavu nefinancijske imovine za izgradnju pročišćivača otpadnih voda i 6,3% za gradnju i opremanje ostalih građevinskih objekata. Za gradnju i opremanje ostalih građevinskih objekata u 2026. godini predviđeno je 18,7%, a za 2027. godinu 30,3% rashoda za nabavu nefinancijske imovine. U cilju jačanja transportnih kapaciteta potrebnih za osiguravanje usluge prijevoza posjetitelja u narednom trogodišnjem razdoblju planirana su ulaganja u nabavu panoramskih vozila i elektro brodova na solarni pogon i to za 2025. godinu 4,1%, za 2026. 8,2%, a za 2027. godinu 8,1% planiranih rashoda za nabavu nefinancijske imovine. Značajnija sredstva predviđena su i za povećanje površina u vlasništvu Parka temeljem ostvarenja prava prvokupa. Tako je za tu namjenu u 2025. godini predviđeno 4,2%, za 2026. 6,7% i za 2027. godinu 14,7% planiranih rashoda za nabavu nefinancijske imovine.